**KISKŐRÖS VÁROS SZLOVÁK NEMZETISÉGI**

**ÖNKORMÁNYZATA**

***Slovenská národnostná samospráva mesta Malý Kereš***

**Szám: 14-9/2019.**

**JEGYZŐKÖNYV**

**Készült:** Kiskőrös Város Szlovák Nemzetiségi Önkormányzata 2019. november 26-án (kedd) 13,00 órai kezdettel megtartott üléséről

**Az ülés helye:** Kiskőrösi Polgármesteri Hivatal Díszterme

 (6200 Kiskőrös, Petőfi Sándor tér 1.)

**Jelen vannak:** Barkóczi Jánosné képviselő

 Birkás Kálmánné képviselő

 Csővári János képviselő

Györk Ernőné képviselő

Valach Sándorné képviselő

dr. Turán Csaba jegyző

Lucza Alexandra jegyzőkönyvvezető

Gmoser Györgyné Kiskőrösi Szlovák Szervezet elnöke

**Meghívottként részt vett:** Csizovszki László a Kiskőrösi Rendőrkapitányság vezetője, Kothencz Zoltán a Közlekedésrendészeti Osztály osztályvezetője

*(A közmeghallgatáson 13 érdeklődő állampolgár vett részt.)*

**Györk Ernőné a testület elnöke** köszöntötte a közmeghallgatáson megjelenteket, megállapította a határozat-képességet és megnyitotta az ülést. Javasolta, hogy a jegyzőkönyv-hitelesítő Csővári János képviselő legyen.

**Györk Ernőné elnök** bevezetőjében ismertette a 2019. évi általános helyi és nemzetiségi önkormányzati választások országos eredményeit, érdekességként elmondta, hogy a regisztrált választópolgárok 72,5 %- a elment szavazni és 117 nemzetiségi önkormányzat alakult az országban, akik vezetőit vendégül látták a Budapesti Parlamentben, a Szlovák Nemzetiségi Önkormányzatok elnökeinek megrendezett tanácskozáson.

A jövőbeni célkitűzésekkel kapcsolatosan elmondta, hogy a legfontosabb egymás tiszteletben tartása, az önkormányzat tagjai nem kapnak tiszteletdíjat, a munkát szeretetből végzik és ez így marad a jövőben is. Nagyon fontosnak tartja a kapcsolat ápolását a többi nemzetiségi önkormányzattal és a civil szervezetekkel, valamint a gyermekek bevonását a nemzetiségi önkormányzat életébe. Ennek érdekében pályázatot tervez beadni egy szlovák nyelvi olvasótábor megvalósítása érdekében, ahol megismerkedhetnek a hagyományokkal, szokásokkal, a népviselettel és a szlovák nyelvvel.

Céljuk a gazdálkodásuk megfontolt megtervezése, mivel sok mindent szeretnének megvalósítani. Nagy hangsúlyt fektetnek a belföldi és külföldi kapcsolatok ápolására egyaránt.

**Gmoser Györgyné** a Kiskőrösi Szlovákok Szervezetének jelenlegi elnöke és Kiskőrös Város Szlovák Nemzetiségi Önkormányzatának egykori elnöke köszöntötte az újonnan megalakult Nemzetiségi Önkormányzatot és a jelenlévőket. Az Önkormányzat feladata, hogy a törvényesség alapján képviselje a Szlovákokat a nemzeti ünnepeken, a város rendezvényein részt vegyenek és szeretné, ha továbbra is úgy végeznék a feladatokat, ahogyan a korábbi években tették. Fontos, hogy a Népdalkörre nagy figyelmet kell fektetni, támogatni kell őket a jövőben is. Nagy örömére szolgál, hogy Kiskőrös városa újra telepítésének 300 éves évfordulója alkalmából rendezett rendezvénysorozat szerves résztvevője és szervezője lehetett.

**Csizovszki László a Kiskőrösi Rendőrkapitányság** vezetője gratulált az Önkormányzatnak az elért eredményekhez és sok sikert kívánt a célkitűzések megvalósításához.

Bács-Kiskun megyét illetően Kiskőrös Járás a közrend és a közbiztonság tekintetében előkelő helyen szerepel, a lakosság biztonságérzetének erősítése érdekében a kamera rendszerek beüzemelésre kerültek, mely fontos a balesetmegelőzés, bűnmegelőzés érdekében. A visszajelzések alapján a közbiztonság megfelelő a városban, a lakosok elégedettek. A bűnügyek tekintetében elmondható, hogy a lopások száma nagymértékben csökkent az idei évben, szeptember hónappal bezárólag 99 volt a lopások száma. A kábítószer sem jellemző a településünkön, inkább a fogyasztókkal szemben kell eljárniuk, mint a terjesztőkkel. A balesetek száma viszont az idei évben növekedést mutat, ezért mindenkit kért a közlekedés szabályainak betartására.

**Kothencz Zoltán a Kiskőrösi Rendőrkapitányság Közlekedésrendészeti osztály vezetője** felhívta a figyelmet a kerékpáros közlekedésre, mert megnövekedett a balesetek száma. Javasolta, hogy az idősek ne járjanak elektromos kerékpárral, mert balesetveszélyes rájuk nézve. Kérte a szabályok betartását, mert azzal megelőzhetőek a szabálytalanságok és a balesetek.

**Dr. Turán Csaba jegyző** afelől érdeklődött, hogy van e szankciója annak, ha a kerékpáros nem használja a kerékpárutat.

**Kothencz Zoltán a Kiskőrösi Rendőrkapitányság Közlekedésrendészeti osztály vezetője** válaszában elmondta, hogy a kerékpárutat kötelező használni, a közlekedési szabályok kiesebb fokú megsértése, ha nem használják és 5000-50.000,- Ft lehet a büntetés.

**dr. Turán Csaba jegyző** elmondta, hogy testközelből követhette végig a Nemzetiségi Önkormányzat munkáját, megköszönte Gmoser Györgynének a sok éves tevékenységét, biztatta az új testületet és eredményes munkát kívánt nekik.

**Dulai Györgyné** elmondta, hogy Dunaegyházán szerepeltek legutóbb a Népdalkörrel, elmondta, hogy nagyon idősek már, szomorúan tapasztalja, hogy nincs utánpótlás.

**Györk Ernőné** az elhangzottakra reagálva elmondta, hogy már többen jelezték neki a Népdalkörhöz való csatlakozási szándékot, viszont azt tapasztalták, hogy ők elzárkóztak ettől.

**Gmoser Györgyné** véleménye szerint nincs szükség fiatalokra, a Népdalkör tagjaival egykorú jelentkezőkre lenne szükség.

**Györk Ernőné elnök** köszönetét és tiszteletét fejezte ki a közmeghallgatáson megjelenteknek, valamint azoknak, akikre mindig számíthat, ha segítségre van szükség.

További kérdés, hozzászólás nem hangzott el, így Györk Ernőné elnök a közmeghallgatást 14.30 órakor bezárta.

Kmf.

Györk Ernőné Csővári János

 a testület elnöke jegyzőkönyv-hitelesítő

Lucza Alexandra

 jegyzőkönyvvezető